Sezonul centenarului, așa cum l-au numit rapidiștii, s-a transformat într-un fiasco pentru suflarea vișinii, după ce echipa a luat un singur punct în play-off din 21 posibile. Rezultatele dezastruoase l-au făcut pe patronul Dan Șucu să emită un comunicat critic, în care viza angajații clubului, în special pe cei responsabili cu latura sportivă.
Acționarul majoritar a anunțat că urmează instalarea unor manageri noi la Rapid, „care vor putea pregăti cum se cuvine sezonul următor”. Dan Șucu l-a indicat în principal pe președintele clubului, Daniel Niculae în textul transmis: „Mă deranjează foarte mult să găsesc colegi care invocă Rapidismul pentru a-și crea avantaje personale, pentru a nu respecta disciplina, regulamentele de ordine interioară sau pentru a se strădui mai puțin decât semenii lor”.
Niculae (41 de ani), președintele clubului Rapid, i-a răspuns indirect acționarului Dan Șucu printr-o ironie, semn că ruptura este clară între cei doi. Acesta a publicat o fotografie cu el îmbrăcând tricoul Rapidului într-un meci oficial, cândva în primii ani ai carierei. „Rapidismul ăsta... boală veche...”, a scris Niculae.